Retten i Roskilde straffer to personer med hver ti dagbøder a 200 kroner for under en gudstjeneste i Roskilde Domkirke at have afspillet et muslimsk bønnekald.

Formålet var tilsyneladende at markere deres utilfredshed med biskop Peter Fischer-Møller, fordi han støtter opførelsen af en moské i Roskilde.

Episoden, der fandt sted 11. august sidste år, var ifølge anklagemyndigheden orkestreret af Anders Gravers Pedersen, der er formand for foreningen Stop Islamiseringen af Danmark.

I forbindelse med onsdagens dom er retten imidlertid nået frem til, at formanden skal frifindes.

Dermed tilfalder dommen alene en 59-årig mand og en 53-årig kvinde.

Ifølge anklageskriftet var det dem, der under anvendelse af en megafon afspillede en muslimsk indkaldelse til bøn.

/ritzau/